**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. április 11-ei** ülésére

Tárgy: Spartacus Sportpálya gondozása

**Tisztelt Képviselő-testület!**

A 90/2025. (III.11.) KVÖKt. határozatban döntöttek arról, hogy a Kisbér Város Önkormányzata és a Kisbéri Spartacus Sportegyesület között létrejött Spartacus Sportpályára (Kisbér 216/1 hrsz. és 216/1/A hrsz.) vonatkozó üzemeltetési szerződést 2025. március 11. napjával, 3 hónapos felmondási idővel felmondják. Ezek alapján a Spartacus Sportpálya gondozását és minden ott jelentkező feladatot 2025. június 11-ét követően az önkormányzatnak kell ellátnia. Felkészülve erre a helyzetre javasoltuk, hogy a Kisbéri Városigazgatóság és a Zsivótzky Gyula Sportcsarnok munkatársai egyeztessenek egymással, hogy ki milyen feladatot tud ellátni, milyen kérdései merülnek fel, mi az, ami megoldatlan marad. A fűnyírás, gyomírtás és további ilyen jellegű feladatok elvégzését úgy gondoljuk, hogy a Városigazgatóság tudná elvégezni, az épület takarítását, nyitás-zártást pedig a Sportcsarnok, ahogy azt korábban is tették, mielőtt az üzemeltető a Spartacus SE lett.

2025. április 8-án megtörtént az egyeztetés a Városigazgatóság és a Sportcsarnok, mely eredményeként született feljegyzést és tájékoztató levelet mellékletként olvashatják.

Ezek szerint a Sportcsarnok munkatársai vállalják az öltöző épület takarítását, kisebb karbantartási munkákat, a műfüves pálya karbantartását, bérbeadását, nyitását-zárását.

Az egész létesítmény nyitását-zárását, világítás lekapcsolását stb. szerintünk a használókra kellene bízni. A hétvégi mérkőzések levezénylésének vállalásáról akkor tudnak nyilatkozni, ha aktuális lesz.

A Városigazgatóság a fűnyírási, gyomirtási feladatok ellátásához sem emberrel, sem gépparkkal nem rendelkezik. Két fő felvételét és fűnyíró traktor, fűkasza, gyepszellőztető, műtrágya szóló és háti permetező beszerzését kérik a feladat ellátásához.

A következő havi bizottsági ülésekre a Városigazgatóság által kért eszközöket be tudjuk áraztatni, de az is megoldás lehet, ha a feladat kiszervezésére keresünk vállalkozót.

Az is megfontolandó, hogy mennyire lehet a használóra bízni, hogy zárja be maga után az ajtókat, kapcsolja le a villanyokat, nézze meg, hogy nem folyik-e valamelyik csap. Vagy ennek a felelősségét hogyan lehet rájuk hárítani, számon kérni.

A hétvégi rendezvények kapcsán nyilván nem várható el, hogy egyszerre legyenek a Sportcsarnokban és a Sportpályán is. A programütközések esetére oda is kellene akár más intézményből munkavállalót keresni, aki a Sportpálya használatát tudja biztosítani.

Jelen napirend célja, hogy gondolatébresztőként szolgáljon, hogy időben kezdjünk el gondolkodni a Spartacus Sportpálya gondozásáról. Kérem, hogy e témában a fentebb elírtak tükrében tegyék meg a javaslataikat, hogy milyen irányba induljunk tovább.

Kisbér, 2025. április 10.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a Spartacus Sportpálya felmondott üzemeltetési szerződésének megszűnését követő gondozása kapcsán az alábbiakat kéri előkészíteni – figyelemmel a Zsivótzky Gyula Sportcsarnok munkatársainak vállalására - :

* a Kisbéri Városigazgatóság által kért gépekre kerüljenek ajánlatok bekérésre,
* a két fő munkavállaló bér és járulékai kerüljenek kimutatásra,
* a zöldfelület gondozására kerüljön ajánlat bekérésre,
* a létesítmény használat utáni zárása, körbe ellenőrzése kerüljön kidolgozásra,
* a hétvégi, ünnepnapi használat rendje kerüljön kidolgozásra

**Határidő:** azonnal

**Felelős:** Fülöp Zsolt sportszervező

Juhász Márton igazgató

Dr. Pápai Tamás jegyző